הו מרגנית

הו מרגנית הוא שיר בביצוע הזמרת הישראלית מילי מירן, שהתפרסם כסינגל ב־1980. חיים חפר כתב את השיר, ודובי זלצר הלחין אותו. השיר נכלל באלבומה של מירן "התחלה טובה", שהתפרסם ב־1983.

רקע 
"מצעד המרגנית" היה מצעד ששודר בגלי צה"ל, ושנועד להחיות את השירים העבריים הוותיקים ולשמרם. הקים אותו מפקד גלי צה"ל יצחק לבני, ועמליה רוזן ערכה אותו. המצעד היה אהוב על המאזינים עד כדי שהוקם מועדון מעריצים בשם "מועדון מרגנית", ואפילו יצא עלון חודשי שעסק במצעד.

על השיר 
השיר "הו מרגנית" נכתב ב־1980 לכבוד מופע פומבי שהפיקה תחנת גלי צה"ל בבסיס חיל האוויר לציון 12 שנים למצעד.

שרה אורן וחן שרמן מנאות קדומים כתבו כי הצמח הנזכר בשיר הוא מַרְגָּנִית הַשָׂדֶה, ושיופיו ועדינותו של הצמח משתלבים בסיפור הפשוט שבשיר, סיפור שאותו מתארת נערה שאהבתה תמימה וביישנית.

הצלחה 
"הו מרגנית" הוצג ב"פינה לשיפוטכם" של מצעד הפזמונים השבועי של רשת ג' ב־23 בספטמבר 1980. השיר זכה להצלחה והגיע בשיאו למקום השלישי ב־10 בדצמבר 1980. בסך הכל צעד השיר במשך 14 שבועות עד 7 בינואר 1981, אז יצא מהמצעד.

במצעד הפזמונים העבריים השבועי של גלי צה"ל השיר הגיע למקום השישי.

מיקומי שיא

גרסאות כיסוי 
שילה פרבר הקליטה את השיר בשם "מרגנית" בפרשנות ארוטית לאלבומה "פרח קיר", שהתפרסם ב־2009. פרבר אמרה על הביצוע שלה: "יש לי איזושהי דרך פחות תמימה לשיר את זה ממה שהיא [מילי מירן] שרה את זה. זה שיר נפלא, אחד היפים שנכתבו בעברית. אני חושבת שהדרך שבה היא שרה את זה היא כל כך מתוקה ותמימה, ואני מרגישה שהשיר נכתב פחות תמים. אולי זה בראש שלי, אבל בגלל זה רציתי לשיר את זה. ב"כלכליסט" נכתב על הביצוע של פרבר: "הקאבר החושני [לשיר] מפיח חיים בקלאסיקת הפופ הנאיבית הזו".

רוני גינוסר הקליטה את השיר לאלבום גרסאות הכיסוי שלה "חיוכים", שהתפרסם ב־2011. מקהלת מורן ביצעה גם היא את השיר.

קישורים חיצוניים 

 "הו מרגנית" בביצוע מילי מירן (אודיו), באתר יוטיוב מיוזיק

הערות שוליים 

שירי 1980
סינגלים מ-1980
שירי חיים חפר
שירים בעברית
שירים שהולחנו על ידי דובי זלצר